ત્રણ દિવસ વિવિધ વિષયોની ચર્ચા દરમિયાન એક દિવસ તત્કાલીન કેન્દ્રીય પ્રધાન રઘુવંશપ્રસાદનું સંબોધન હતું. તેમણે તેમના ખાતાની યોજનાઓની ચર્ચા દરમિયાન જમ્મુ વિસ્તારમાં સફરજનના જ્યૂસની ફેક્ટરી નાંખવાની યોજનાની વિગતો આપી ત્યારે તેમને સ્થાનિક કાશ્મીરી પત્રકારોમાંથી કોઈએ પૂછ્યું કે જમ્મુમાં શા માટે, શ્રીનગરમાં કેમ નહીં? એ પ્રશ્નનો રઘુવંશપ્રસાદ જવાબ આપી રહ્યા હતા એ દરમિયાન જ સ્થાનિક જમ્મુ અને કાશ્મીરી પત્રકારો વચ્ચે વાદ-વિવાદ ચાલ્યો અને ઉગ્ર ટપાટપી સર્જાઈ. એ બધાને માંડ શાંત પાડવામાં આવ્યા. સમારોહ પૂર્ણ થયા પછી ભોજનના સમયે સ્થાનિક પત્રકારોમાંના કેટલાક શાણા માણસો વિવાદ કરી રહેલા લોકોને સમજાવતા જોવા મળ્યા હતા કે ભાઈ, દેશભરમાંથી પત્રકારો અહીં આવ્યા છે ત્યારે આપણે આપણા આવા આંતરિક વિખવાદથી દૂર રહેવું જોઈએ. આ લોકો આપણા વિશે કેવી છાપ લઈને જાય! આ સૂચિત મુદ્દા વિશે આપણે પાછળથી સરકાર સાથે લડી લઈશું. અત્યારે વિવાદ કરવાથી શું ફાયદો?